Schválený text k rozhodnutiu o zmene, ev.č. 2017/01402-ZME

Písomná informácia pre používateľa

Korylan
325 mg/28,73 mg tablety

paracetamol/hemihydrát kodeíniumfosfátu


Pozorne si prečítajte celú písomnú informáciu predtým, ako začnete užívať tento liek, pretože 
obsahuje pre vás dôležité informácie.
· Túto písomnú informáciu si uschovajte. Možno bude potrebné, aby ste si ju znovu prečítali.
· Ak máte akékoľvek ďalšie otázky, obráťte sa na svojho lekára alebo lekárnika.
· Tento liek bol predpísaný iba vám. Nedávajte ho nikomu inému. Môže mu uškodiť, dokonca aj vtedy, ak má rovnaké prejavy ochorenia ako vy.
· Ak sa u vás vyskytne akýkoľvek vedľajší účinok, obráťte sa na svojho lekára alebo lekárnika. To sa týka aj akýchkoľvek vedľajších účinkov, ktoré nie sú uvedené v tejto písomnej informácii. Pozri časť 4.

V tejto písomnej informácii sa dozviete: 
1.	Čo je Korylan a na čo sa používa
2.	Čo potrebujete vedieť predtým, ako užijete Korylan
3.	Ako užívať Korylan
4.	Možné vedľajšie účinky
5.	Ako uchovávať Korylan
6.	Obsah balenia a ďalšie informácie


1.	Čo je Korylan a na čo sa používa

Korylan je zložený liek, ktorý obsahuje kombináciu dvoch liečiv – paracetamol a kodeín. Paracetamol pôsobí proti bolesti a znižuje zvýšenú telesnú teplotu. Kodeín zvyšuje protibolestivý účinok a navyše tlmí kašeľ, ktorý sprevádza prechladnutie.

Tento liek obsahuje kodeín. Kodeín patrí do skupiny liekov nazývaných opiátové analgetiká, ktoré zmierňujú bolesť. Možno ich použiť samostatne alebo v kombinácii s inými liekmi proti bolesti, ako je paracetamol.

Korylan užívajú dospelí, dospievajúci a deti staršie ako 12 rokov pri stredne silných až silných bolestiach rôzneho pôvodu, napr. pri bolestiach hlavy, zubov, pohybového ústrojenstva, pri chorobách z prechladnutia, najmä sprevádzaných suchým kašľom, ďalej pri bolestivej menštruácii.


2.	Čo potrebujete vedieť predtým, ako užijete Korylan

Neužívajte Korylan
· ak ste alergický na paracetamol a/alebo kodeín alebo na ktorúkoľvek z ďalších zložiek tohto lieku (uvedených v časti 6);
· ak máte akútne záchvaty astmy alebo závažné ťažkosti s dýchaním;
· pri poranení hlavy a pri zvýšenom vnútrolebkovom tlaku (napr. v dôsledku krvácania do mozgu či nádoru);
· pri akútnom zlyhaní pečene a pri závažnom poškodení pečene;
· ak máte srdcové zlyhanie v dôsledku chronickej pľúcnej choroby;
· ak ste nedávno podstúpili operáciu pečene, žlčníka alebo žlčových ciest;
· ak užívate lieky proti depresii, ktoré sa volajú inhibítory monoaminooxidázy (MAO) alebo ste ich užívali v posledných dvoch týždňoch;
· ak trpíte na paralytický ileus (stav, pri ktorom svalstvo čriev nedovoľuje potrave prechádzať, čo má za následok upchanie čriev);
· ak dojčíte;
· na úľavu od bolesti u detí a dospievajúcich (0-18 rokov) po odstránení nosných alebo krčných mandlí z dôvodu syndrómu obštrukčného spánkového apnoe (zastavenie dychu počas spánku);
· ak viete, že veľmi rýchlo metabolizujete kodeín na morfín.

Liek sa nesmie podávať deťom do 12 rokov.
Dlhodobá liečba (viac ako 10 dní) Korylanom nie je vhodná.

Upozornenia a opatrenia
Predtým, ako začnete užívať Korylan, obráťte sa na svojho lekára alebo lekárnika
· ak máte akútne ochorenie pečene;
· ak máte závažnú poruchu obličiek;
· ak nadmerne konzumujete alkohol, užívate narkotiká a psychotropné látky, alebo ste závislá/ý na opiátoch (morfín, kodeín). Pri súčasnom užívaní Korylanu a konzumovaní alkoholu môže u alkoholikov dôjsť k poškodeniu pečene;
· ak máte poruchy vedomia;
· ak užívate iné lieky, ktoré majú vplyv na pečeň;
· ak užívate benzodiazepín (používa sa pri liečbe úzkosti, strachu aj pri poruchách spánku).

Opatrnosť je nutná,
· ak trpíte chronickou zápchou, zápalovým alebo obštrukčným ochorením čriev, silnou hnačkou, nadmerným potením alebo závažným krvácaním, nepravidelným tepom srdca, myastheniou gravis (autoimunitné ochorenie, ktoré spôsobuje svalovú slabosť), ak máte žlčové kamene, ste starší pacient, ak trpíte nezhubným zväčšením prostaty, pri náhlej bolesti brucha, ak ste oboznámený, že máte nedostatok enzýmu glukózo-6-fosfátdehydrogenázy alebo máte málokrvnosť nazývanú hemolytická anémia; 
· ak trpíte precitlivenosťou na kyselinu acetylsalicylovú a/alebo nesteroidné protizápalové lieky (NSAID).

Kodeín sa určitým enzýmom v pečeni premieňa na morfín. Morfín je látka, ktorá uľavuje od bolesti a symptómov kašľa. Niektorí ľudia majú tento enzým pozmenený, čo sa môže prejaviť rôznymi spôsobmi. U niektorých jedincov morfín nevzniká vôbec alebo vo veľmi malých množstvách a neposkytne preto dostatočnú úľavu od bolesti. U iných ľudí existuje zvýšené riziko závažných vedľajších účinkov, pretože dochádza k tvorbe veľmi vysokého množstva morfínu. Ak sa u vás objaví akýkoľvek z nasledujúcich vedľajších účinkov, musíte prestať tento liek užívať a okamžite vyhľadať pomoc lekára: pomalé alebo plytké dýchanie, zmätenosť, ospalosť, malé zreničky, pocit na vracanie alebo vracanie, zápcha, nechutenstvo. 

Korylan neužívajte súčasne s inými liekmi obsahujúcimi paracetamol a kodeín. 
 
V prípade nutnosti dlhodobého užívania Korylanu je potrebné sledovať pečeňové enzýmy.
Pri dlhšom užívaní vysokých dávok Korylanu, ktoré nezodpovedá odporúčaniu lekára, sa môžu vyskytnúť bolesti hlavy. V tom prípade nezvyšujte dávky lieku. Liek vysaďte a vyhľadajte lekára.

Užívanie vyšších ako odporúčaných dávok môže viesť k vážnemu poškodeniu pečene.
Pri dlhšie trvajúcom užívaní vyšších dávok je možný vznik závislosti. 

Deti a dospievajúci
Užitie u detí a dospievajúcich po chirurgickom zákroku.
Tento liek obsahuje kodeín. Kodeín nie je určený na úľavu od bolesti u detí a dospievajúcich po odstránení nosných alebo krčných mandlí z dôvodu syndrómu obštrukčného spánkového apnoe (krátkodobé zastavenie dýchania).

Užitie u detí s dýchacími ťažkosťami
Použitie kodeínu sa u detí s dýchacími ťažkosťami neodporúča, keďže príznaky morfínovej toxicity môžu byť u týchto detí závažnejšie.

Dospievajúci starší ako 12 rokov
Korylan sa neodporúča u dospievajúcich starších ako 12 rokov s poškodením respiračných funkcií pri  symptomatickej liečbe kašľa a/alebo horúčky.

Iné lieky a Korylan
Ak teraz užívate alebo ste v poslednom čase užívali, či práve budete užívať ďalšie lieky, povedzte to svojmu lekárovi alebo lekárnikovi.
· Korylan môže zvyšovať účinky iných liekov, ktoré tlmia nervový systém, napr. liekov na spanie, na upokojenie, liekov proti alergii, depresii, iných liekov proti bolesti. 
· [bookmark: _GoBack]Súčasné užívanie Korylanu a niektorých liekov na spanie, liekov proti epilepsii, depresii, rifampicínu (antibiotikum) alebo ľubovníka bodkovaného môže spôsobiť poškodenie pečene. 
· Pri súčasnom užívaní Korylanu a lamotrigínu (liek proti epilepsii) môže dôjsť k zníženiu účinnosti lamotrigínu.
· Užívanie Korylanu spolu s chloramfeniklom (antibiotikum) môže viesť k hromadeniu antibiotika v organizme a zvýšeniu jeho škodlivosti.
· Nástup účinku Korylanu môže byť oneskorený pri súčasnom užívaní látok, ktoré spomaľujú vyprázdňovanie žalúdka (napr. propantelín) alebo látky, ktorá znižuje hladinu cholesterolu (cholestyramín). Účinok Korylanu môže urýchliť súčasné užívanie látok, ktoré urýchľujú vyprázdňovanie žalúdka (napr. metoklopramid alebo domperidón). 
· Perorálne kontraceptíva (lieky proti otehotneniu užívané ústami) môžu oslabovať účinok paracetamolu.
· Súčasné užívanie kodeínu spolu s liekmi na vykašliavanie (napr. ambroxol) nie je vhodné, pretože kodeín môže blokovať reflex kašľa.
· Súčasné užívanie paracetamolu (liečivo Korylanu) a zidovudínu (protivírusový liek) môže viesť k zníženiu počtu bielych krviniek a poškodeniu pečene. 
· Súčasné užívanie flukloxacillínu s paracetamolom môže viesť k metabolickej acidóze (zvýšenej tvorbe metabolických kyselín).
· Pri súčasnom dlhodobom užívaní vyšších dávok Korylanu (viac ako 4 tablety denne) súčasne s niektorými liekmi znižujúcimi zrážavosť krvi (warfarín alebo kumarínové deriváty) sa môže zvýšiť krvácavosť. Preto je pri takejto súčasnej liečbe vhodné častejšie kontrolovať zrážanlivosť krvi.

Korylan a jedlo, nápoje a alkohol
Liek užívajte pred jedlom alebo počas jedla. Užitie po jedle môže viesť k oneskorenému nástupu účinku.
Pri užívaní Korylanu nepite alkoholické nápoje. Užívanie Korylanu s alkoholom môže viesť k poškodeniu pečene. Najvyššie riziko poškodenia pečene nastáva u chronických konzumentov alkoholu, ak užívajú liek po krátkodobej abstinencii (približne 12 hodín).

Tehotenstvo a dojčenie
Ak ste tehotná alebo dojčíte, ak si myslíte, že ste tehotná alebo ak plánujete otehotnieť, poraďte sa so svojím lekárom alebo lekárnikom predtým, ako začnete užívať tento liek.

Tento liek môže byť v prvých šiestich mesiacoch tehotenstva užívaný len v nutných prípadoch a len po dôkladnom medicínskom zvážení prínosu a rizika liečby. Korylan sa nesmie užívať v posledných troch mesiacoch tehotenstva ani počas pôrodu.

Neužívajte Korylan pokiaľ dojčíte.
Kodeín a morfín prechádzajú do materského mlieka.

Vedenie vozidiel a obsluha strojov
Korylan môže nepriaznivo ovplyvniť schopnosť viesť vozidlá alebo obsluhovať stroje tým, že znižuje schopnosť rýchlo reagovať. Platí to vo zvýšenej miere pri súčasnom užívaní Korylanu s liekmi, ktoré tlmia nervový systém (napr. lieky na spanie). 


3.	Ako užívať Korylan

Vždy užívajte tento liek presne tak, ako vám povedal váš lekár. Ak si nie ste niečím istý, overte si to u svojho lekára alebo lekárnika.

Dospelí
Dávkovanie určí lekár. Dospelí zvyčajne užívajú 1‑2 tablety Korylanu podľa potreby niekoľko ráz denne v najmenej 4-hodinových časových intervaloch. 
Najvyššia denná dávka je 10 tabliet. 

Použitie u detí a dospievajúcich
Dospievajúci vo veku 12 až 18 rokov
Dospievajúcim vo veku 12 až 18 rokov sa podáva 1 tableta v najmenej 6 hodinových intervaloch.
Najvyššia denná dávka je 8 tabliet.

Deti vo veku do 12 rokov
Korylan sa nesmie používať u detí mladších ako 12 rokov 

Starší ľudia
Dávkovanie je rovnaké ako u dospelých, ak váš lekár nerozhodne o užívaní nižších dávok.

Pacienti so zníženou funkciou pečene a/alebo obličiek:
Dávkovanie určuje lekár. U týchto pacientov je obvykle nutné znížiť dávku alebo predĺžiť interval medzi jednotlivými dávkami. 
Pri zníženej funkcii obličiek možno podať maximálne 1 tabletu s odstupom od predchádzajúcej dávky najmenej 6‑8 hodín.

Liek nie je určený na dlhodobé užívanie (nad 10 dní).

Tablety sa prehĺtajú celé a zapíjajú sa dostatočným množstvom vody. 

Ak užijete viac Korylanu, ako máte
Pri predávkovaní alebo náhodnom požití lieku dieťaťom ihneď vyhľadajte lekársku pomoc i vtedy, ak sa cítite dobre. 
Predávkovanie sa môže prejaviť útlmom dychu, ospalosťou, krátkodobou stratou vedomia, poruchami zraku, zúžením zreníc, nevoľnosťou, vracaním, nechuťou do jedla, bledosťou, bolesťou brucha, bolesťou hlavy, zhoršením pohybových schopností, zadržiavaním moču a stolice, modrastým sfarbením pokožky a slizníc, chladnou pokožkou, potením, žltačkou.

Ak zabudnete užiť Korylan
Zabudnutú dávku užite ihneď, ako si spomeniete. Ak sa blíži čas nasledujúcej dávky, vynechajte predchádzajúcu dávku a užite nasledujúcu dávku podľa predpisu. Vždy dodržiavajte odstup medzi jednotlivými dávkami minimálne 4 hodiny. 
Neužívajte dvojnásobnú dávku, aby ste nahradili vynechanú dávku.

Ak prestanete užívať Korylan
V prípade náhleho prerušenia liečby po dlhodobom užívaní vyšších než odporúčaných dávok Korylanu sa môžu vyskytnúť bolesti hlavy a únava, bolesti svalov, nervozita, poruchy trávenia. Tieto ťažkosti odznievajú v priebehu niekoľkých dní po prerušení liečby. Potom možno Korylan užívať len so súhlasom lekára.

Ak máte akékoľvek ďalšie otázky týkajúce sa použitia tohto lieku, opýtajte sa svojho lekára alebo lekárnika.


4.	Možné vedľajšie účinky

Tak ako všetky lieky, aj tento liek môže spôsobovať vedľajšie účinky, hoci sa neprejavia u každého.

Prestaňte tento liek užívať a vyhľadajte okamžite lekársku pomoc, ak sa u vás objavia 
nasledujúce veľmi zriedkavé vedľajšie účinky:
· náhla vysoká horúčka, bolesť v krku a vredy v ústach - môže ísť o veľmi závažné ochorenia krvi (nízky počet bielych krviniek). 
· závažná alergická reakcia s opuchom hrdla, dýchavičnosťou, potením, nevoľnosťou, poklesom krvného tlaku. 
· závažná kožná reakcia zahŕňajúca začervenanie, pľuzgiere, odlupovanie kože. 

Pri užívaní paracetamolu a kodeínu (liečivá Korylanu) sa môžu vyskytnúť nasledujúce vedľajšie účinky zoradené podľa frekvencie výskytu:

Časté (môžu postihovať menej ako 1 z 10 osôb):
· únava, závraty, ľahké bolesti hlavy
· pokles krvného tlaku, synkopa (hlboká mdloba) (pri užití vysokých dávok)
· zápcha, nevoľnosť, vracanie (najmä na začiatku liečby)

Menej časté (môžu postihovať menej ako 1 zo 100 osôb):
· poruchy spánku
· svrbenie, sčervenenie kože, žihľavka

Zriedkavé (môžu postihovať menej ako 1 z 1 000 osôb):
· poruchy videnia/zúženie zrenice (pri vysokých dávkach)
· zvonenie v ušiach
· dýchavičnosť
· sucho v ústach
· alergická vyrážka

Veľmi zriedkavé (môžu postihovať menej ako 1 z 10 000 osôb):
· zníženie počtu bielych a červených krviniek, krvných doštičiek
· reakcie precitlivenosti ako angioedém (opuch vznikajúci obvykle v dôsledku reakcie z precitlivenosti na rôznych miestach organizmu), dýchavičnosť, návaly potu, nevoľnosť, pokles krvného tlaku až šok (ojedinelé prípady)
· útlm dychových funkcií (pri vyšších dávkach alebo u pacientov so zvýšeným vnútrolebkovým tlakom alebo poranením hlavy), eufória (dobrá nálada chorého)/dysfória (druh nálady, ktorá sa prejavuje podráždenosťou a napätím) (pri vysokých dávkach), zhoršenie vizuálnej motorickej koordinácie (pri vyšších dávkach)
· edém (opuch) pľúc (pri vysokých dávkach, najmä u osôb s poruchou funkcie pľúc)
· erytém (sčervenanie kože), žihľavka, vyrážka, boli hlásené závažné kožné reakcie 

Neznáme (častosť sa nedá odhadnúť z dostupných údajov):
· agranulocytóza (zníženie počtu bielych krviniek v krvi a v kostnej dreni), typ málokrvnosti nazývaný hemolytická anémia
· anafylaktický šok (život ohrozujúci stav vznikajúci v dôsledku reakcie z precitlivenosti, prejavujúci sa náhlym opuchom, sťaženým dýchaním alebo prehĺtaním a poklesom krvného tlaku
· Kounisov syndróm (zrýchlenie tepovej frekvencie)
· bronchospazmus (zúženie priedušiek)
· zápal pečene (môže sa prejaviť ako bolesť brucha, strata chuti do jedla, nevoľnosť, vracanie), ktoré môže viesť k zlyhaniu pečene 

Pri užívaní vysokých dávok, najmä u osôb s poruchami funkcie pľúc, môže nastať opuch pľúc.

Hlásenie vedľajších účinkov
Ak sa u vás vyskytne akýkoľvek vedľajší účinok, obráťte sa na svojho lekára alebo lekárnika. To sa týka aj akýchkoľvek vedľajších účinkov, ktoré nie sú uvedené v tejto písomnej informácii. Vedľajšie účinky môžete hlásiť aj priamo na  národné centrum hlásenia uvedené v Prílohe V. Hlásením vedľajších účinkov môžete prispieť k získaniu ďalších informácií o bezpečnosti tohto lieku.


5.	Ako uchovávať Korylan

Tento liek uchovávajte mimo dohľadu a dosahu detí.

Uchovávajte pri teplote do 25 °C. 

Nepoužívajte tento liek po dátume exspirácie, ktorý je uvedený na označení obalu po EXP. Dátum exspirácie sa vzťahuje na posledný deň v danom mesiaci.

Nelikvidujte lieky odpadovou vodou alebo domovým odpadom. Nepoužitý liek vráťte do lekárne. Tieto opatrenia pomôžu chrániť životné prostredie.


6.	Obsah balenia a ďalšie informácie

Čo Korylan obsahuje
-	Liečivá sú paracetamol 325 mg a hemihydrát kodeíniumfosfátu 28,73 mg.
-	Ďalšie zložky sú mikrokryštalická celulóza, povidón 30, sodná soľ kroskarmelózy, predželatínovaný kukuričný škrob, stearín, stearan horečnatý

Ako vyzerá Korylan a obsah balenia
Korylan sú takmer biele okrúhle ploché tablety so skosenými hranami, na jednej strane s deliacou ryhou.
Tableta sa môže rozdeliť na rovnaké dávky.

Veľkosť balenia: 10 tabliet

Držiteľ rozhodnutia o registrácii a výrobca
Zentiva, k.s., U kabelovny 130, 102 37 Praha, Česká republika


Táto písomná informácia bola naposledy aktualizovaná v 08/2019.

